Lejrchef på Dokkedal Camping, Joachim Jørgensen, kan næsten ikke få armene ned. Fire uger med singlecamping på pladsen er lige begyndt, og det går strygende. - Det er blevet rigtig stort. Fra at have 3500 overnatninger for fem år siden, hvor vi startede det her, regner vi med 10.000 overnatninger på singler og deres børn i år, siger han. Det svarer til, at singlerne og deres børn står for cirka 15 procent af hele sæsonen omsætning på fire uger. Det var Jakob Bille Petersen, der fik ideen, da han selv var alenefar og tog på almindelig campingferie. - Jeg sad alene for mig selv, mens drengen lynhurtigt fandt nye legekammerater. Så jeg tænkte, at der manglede noget for singler, siger han. Han har lavet hjemmesiden singlepluscamping.dk, hvor singler kan finde campingpladser med særlige pladser til singler. I Nordjylland er det foreløbig kun Dokkedal, der er tilknyttet. Her er der til gengæld stillet et stort partytelt op og lavet grillplads specielt for singlerne. - Her kan vi voksne også finde legekammerater, siger Lisbeth Andersen med et smil, og tilføjer hurtigt, at der ikke skal lægges for meget i det.

Referat:
Dokkedal Camping oplever et sandt boom af singler, der holder ferie med deres børn og møder andre singler.